Koningin van Ys | | INK Koningin van Ys – INK
Titel: Koningin van Ys
Datum gepubliseer: 2 Augustus 2017 Aantal woorde: 262 685 Kere gelees ♥5
Yskristalle vorm op haar kaal arms. Beira glimlag ingenome. Sy maak haar mond groot oop: sneeuhael en wind vlieg uit en vries die landskap. Haar mantel wapper agter haar uit. Waar alles eens groen en lewendig was, is daar nou net ys. Dit vat net oomblikke vir die groen om bruin te word. Somer het hard probeer om herfs te verhinder; vir 'n tyd het die plante gedink dat hulle tog nog kan groei tydens die soel dag-en-nag-ewening.
Maar sy gaan nie meer terugstaan nie. Winter is hare. Winter is sonder simpatie. Winter is bedoel om gevul te wees met ys.
Haar oog vang 'n rooikat wat probeer loop teen die yswind wat om haar druis. Sy kyk in sy oë en sien die wonder waarmee hy haar aanskou. Beira sluk. Dit gebeur min dat sy nie gevrees word nie.
'Kom saam met my,' sê sy vir brawe kat.
Sy hoor hoe hy haar volg oor die gevriesde veld, deur die bos wat glinster met yskristalle, na haar kliphuis wat party dae lyk soos 'n kasteel.
Beira maak die deur oop en die rooikat skiet verby haar in die warm vertrek in.
Tallose diere-stemme groet haar en die nuwe aankomeling.
'Toe, deel die warm melk met hom,' sê sy vir haar gaste.
Sy kyk hoe hulle plek maak vir die rooikat by die hekseketel waarin melk van die wortels van die Boom van Winter en Lewe drup en gaan sit voor die warm kaggelvuur, omring deur al die wilde diere wat haar nodig het.
'n lekker verbeeldingsvlug, Ronel. Baie gepas vir die tema van winternostalgie 🙂
Kostelik gepen. En sy bly die held in die verhaal.
Dankie vir die saamlees, Evelyn 🙂
Fantasie wat my my ingetrek het tot die einde en nou is daar in my verbeelding nog prentjies aan't gebeur.